《观淮阴龚翠岩所修古棋经》
元代·吴莱

淮阴老人古棋经，广陵大幕青油厅。一江对垒静昼日，三楚结阵铿流星。

东南宾客少驰檄，白黑纹楸即强敌。坐稳萦回建旌旆，手谈劈䃗藏矛戟。

世间风雨长百变，身佩安危知几战。昆河割破半藩篱，涨海扫空全局面。

乐矣军中有此娱，攻城掠野类兵书。宫殿寝园终草莽，冕旒章服到鲛鱼。

君不见骊山妇姑三十六，破屋数间昏不烛。夜来教得王积薪，满眼长安代马尘。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》